Petrík, Simona, poslankyňa NR SR (2019-03-28):
Ďakujem veľmi pekne, pán predsedajúci. Tak ja by som rada pokračovala v téme, ktorú tu máme od rána. Je to téma Dohovoru Rady Európy o predchádzaní násiliu na ženách a boja proti nemu, pretože tak, taký je celý názov a celé znenie Istanbulského dohovoru. Dovoľte mi na úvod povedať, že tento dohovor je dobrý, prínosný a komplexný dokument, ktorého jediným cieľom je zvýšiť úroveň ochrany žien pred násilím. Odmietam, že by obsahoval skryté pasce pre manželstvo a pre spoločnosť. Strana SNS účelovo a populisticky vyťahuje túto tému z jediného dôvodu, aby odlákala pozornosť od skutočných problémov, neschopnosti vládnuť tejto koalície, a aby manipulovala a zavádzala voličov a vyvolávala v nich pocit strachu. Ja sa pýtam, to sa naozaj chcem pridať k tým dvom zostávajúcim krajinám Rady Európy zo 47, ktoré ho nepodpísali? A to je Azerbajdžan a Ruská federácia. Toto sú naše vzory? Tam chceme hľadať štandardy ochrany ľudských práv, ktoré si želáme mať na Slovensku? Takto podľa vás vyzerá deklarácia podpory hodnôt Európskej únie, ktorú často prízvukuje samotná vládna strana? Vládni politici hovoria o tom, že chceme byť v jadre Európskej únie, ale ťahajú nás opačným smerom. Ja sa úprimne hanbím už teraz, že vôbec o tomto dohovore tu dnes vedieme spory. A verím, že občania Slovenskej republiky prekuknú vaše demagogické a konšpiračné snahy potopiť tento medzinárodný ľudskoprávny dokument. Dnes tu stojím preto, aby som hovorila o tom, čo je dôležité a prečo Istanbulský dohovor vznikol, teda o násilí na ženách. A aby som vysvetlila, ako sú snahy poslancov SNS sebecké, bezohľadné a v skutočnosti škodlivé pre Slovenskú republiku. Žiaľ, aj dnes je násilie pre ženy bolestivou súčasťou reality. Podľa Európskej únie každá tretia žena zažije počas svojho života sexuálne alebo fyzické násilie. Na Slovensku polovica zavraždených žien zomiera v dôsledku domáceho násilia. Toto je reálna téma, ktorá potrebuje reálne riešenia. Dohovor je pre Slovensko príležitosťou posunúť sa v tejto oblasti dopredu. Ratifikovanie dohovoru má za cieľ (zaznievanie gongu) zjednotiť pravidlá na ochranu pred násilím a na predchádzanie týraniu. Zaväzuje k ambicióznejším cieľom, než si dávajú naši politici už dnes, ale pomáha nám aj realizovať konkrétne potrebné zmeny, napr. zabezpečiť udržateľný systém financovania, ktorý tu dodnes nemáme. Zavádza medzinárodný monitorovací mechanizmus kontroly, ktorý nedovolí, aby politici zametali problém bitých a týraných žien pod koberec. Vládni poslanci zjavne kašlú na ženy a deti, ktoré sa nemôžu cítiť bezpečne vo svojom vlastnom domove. Dohovor, ktorý vznikol na ich ochranu, používajú ako zásterku na vytvorenie dymovej clony, aby sme si nevšimli, že nedokážu poriadne vládnuť. Potrebujú rozptýliť ľudí, burcovať vášne, aby zabudli, ako sa koalícia takmer každý týždeň rozháda, škriepi a vyhráža predčasnými voľbami. Snaha odmietnuť Istanbulský dohovor nie je nič iné než trik na odlákanie pozornosti od skutočných problémov Slovenska, ako je zaostávajúce školstvo, rozpadávajúce sa zdravotníctvo, pôrodnice, pokrivená spravodlivosť. Tentoraz majú byť ich obi..., ich..., byť ich obeťou bité ženy. To je z môjho pohľadu jedna veľká hanba. Vládnym politikom totiž v skutočnosti nezáleží na tisíckach žien, ktoré musia skrývať monokle a modriny. Nezáleží vám na rozvrátených rodinách. Partia pánov, ktorá sa schádza na koaličnej rade, sa dohodla, že ženy chrániť pred násilím netreba, alebo ak áno, tak takým naším spôsobom, ktorý si my tu od zeleného stola vymyslíme, lebo to vieme lepšie ako celý svet. Ignorujete argumenty a vysvetlenia a to, že dohovor považujú za prínosný a dôležitý asi všetky významné organizácie, ktoré sa venujú problematike týrania a domáceho násilia. Ignorujete fakt, že dohovor prijali aj také konzervatívne krajiny, ako je Taliansko, Poľsko a dva týždne dozadu aj Írsko. Všetky ostatné členské štáty Európskej únie sú už minimálne v procese ratifikácie a my ideme robiť krok späť. Tu sa pozastavím na chvíľu nad tým, čo hovorila pani Verešová o tom, že prečo tak dlho trvá, že, spochybnila Istanbulský dohovor aj v tom, že prečo tak dlho trvá, kým ho ratifikujú všetky krajiny. Asi to bude tým, že je na ňom niečo zlé. Nuž faktom je to, že niektoré krajiny, ako napr. Nemecko najskôr volia spôsob alebo systém, že najskôr implementujú tie potrebné politiky a až potom ten dohovor ratifikujú symbolicky, čo, si myslím, že je oveľa lepšie. Preto ten proces trvá dlhšie. Zároveň sa pýtam, kde bola vládna koalícia a špecificky strana SMER doteraz pri téme boja proti násiliu páchanému na ženách. Každá tretia žena na Slovensku zažíva nejaký typ násilia. Máme žalostne málo azylových domov a aj tie sú veľmi zle geograficky lokované. Prešla som desiatky krízových centier za mnohé roky, kde pracujú psychologičky, sociálne pracovníčky, tie pravidelne 3 až 4 mesiace do roka nemajú výplaty a pracujú zadarmo, pretože tých klientiek je tam stále príliš veľa a oni nemajú to srdce zavrieť a čakať kým im neprídu ďalšie peniaze z projektov, ktoré im poväčšinou dávajú Nórske fondy, pretože tie sú jediné, ktoré poskytujú túto finančnú pomoc. Táto vláda nebola doteraz schopná vyčleniť prostriedky z rozpočtu, aby systémovo pomáhala napríklad týmto zariadeniam alebo vôbec riešila prevenciu. Takže takto vyzerá vaša snaha pomáhať obetiam násilia? A podpora prevencie? Či dokonca riešenia následkov násilia na ženách? Dohovor Rady Európy o predchádzaní násiliu na ženách a boja proti nemu je štandardný medzinárodný dokument podobne ako mnoho iných, ktoré sme už ako krajina prijali a ratifikovali. Vychádza z mnohých ďalších medzinárodných zmlúv, už sme to tu spomínali niekoľkýkrát, ako aj napríklad dohovor OSN o odstránení všetkých foriem diskriminácie žien, nehovoriac o tom, že naša súčasná legislatíva už roky obsahuje tú istú terminológiu v oblasti rodovej rovnosti, akú používa dohovor, napr. aj v antidiskriminačnom zákone. Na ministerstve práce, sociálnych vecí a rodiny máme samostatný odbor rodovej rovnosti a rovnosti príležitostí. Neviem, či viete, že takýto odbor existuje, nevolá sa to odbor pohlavnej rovnosti, ale odbor rodovej rovnosti kvôli niečomu. Je to štandardné označenie podobné, ako sú pojmy rodovo podmienené násilie, ktoré je výsledkom sociálnych vzťahov s nerovnomerným rozdelením moci, v ktorých ženy majú voči mužom podradenú pozíciu. Ja sa spýtam pána Pašku, hádam nám nechcete tvrdiť, že žena nemá rovnakú ľudskú hodnotu ako muž? Ženy a muži sú si rovní v právach. O tom je rodová rovnosť. Nie je to rovnakosť, žiadna ideológia, ale rovnosť v rôznorodosti mužov a žien, akú chceme a potrebujeme mať na Slovensku. Slovo rod je štandardne používané už dlhé roky v medzinárodnom priestore. Nie je to nič nové pod slnkom. Opakujem, používame ho aj my v mnohých zákonoch a ustanoveniach. Doteraz vám to nevadilo? Strana SMER, tej vadí napríklad časť v dohovore – odstraňovanie stereotypov. Ale Slovenská republika má túto povinnosť už od roku 1993, kedy prebrala do svojho právneho poriadku Dohovor o odstránení všetkých foriem diskriminácie žien. A ten nám v čl. 5 už dávno ukladá odstraňovať predsudky, stereotypy, ktoré sú založené na myšlienke podradenosti žien a myšlienke nadradenosti mužov. Toto sú všetko záväzky, ku ktorým Slovenská republika už vyše 20 rokov dozadu pristúpila. Tak ja naozaj nerozumiem, o čom sa tu teraz bavíme. Len doplním, že podobný rozruch spôsobil pred rokmi v ultrakonzervatívnych kruhoch aj tzv. Lanzarotský dohovor, ktorý je v plnom znení Dohovor Rady Európy – čiže presne taký istý dohovor tej istej inštitúcie – o ochrane detí pred sexuálnym vykorisťovaním a sexuálnym zneužívaním, kedy jeho odporcovia strašili verejnosť juvenilnou justíciou, rovnako ako dnes strašia gendrovou ideológiou. Nič z toho, pred čím nás strašili, sa nenaplnilo. Tento dohovor nezavádza žiadne zhýralé praktiky Západu, akými práve ultrakonzervatívne kruhy označujú homosexuálov či transrodových ľudí. Vážení, tento dohovor nie je o tom, nedotýka sa ani ustanovení manželstva, nikde sa o tom nepíše, tak, prosím vás, nezavádzajte. Nikde nenájdete pomenovanie rodič 1 a rodič 2. Tento dohovor rieši to, že ženy sú bité a inak zneužívané, že je na nich páchané násilie. Je to prínosný dokument, ktorého cieľom je zvýšiť úroveň ochrany žien pred násilím a pomôcť Slovensku prijať naozajstné európske štandardy ochrany týraných žien, ale aj detí. Všetko ostatné, čo nám tu nasilu vtláčate, je obyčajné zavádzanie. Ak máme viesť diskusiu, tak nech je to na základe faktov, a nie výmyslov či konšpiračných teórií. Na záver len dodám, že je v záujme Slovenska, aby sme sa k dohovoru prihlásili. Je to doposiaľ najkomplexnejší medzinárodný dokument na ochranu pred domácim násilím a týraním. Je to dobrá vec na ochranu slovenských žien a koalícia ho nechutne zneužíva na odvracanie pozornosti od svojej neschopnosti vládnuť. Ďakujem.